YHTEINEN KANTA 26 päivältä helmikuuta 1996,

jonka neuvosto on määritellyt Euroopan unionista tehdyn sopimuksen J.2 artiklan perusteella aseiden viennistä entiseen Jugoslaviaan (96/184/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.2 artiklan,

ottaa huomioon Yhdistyneiden Kansakuntien turvallisuusneuvoston 22 päivänä marraskuuta 1995 antaman päätöslauselman N:o 1021,

sekä katsoo, että

Euroopan yhteisö ja sen jäsenvaltiot päättivät 5 päivänä heinäkuuta 1991 saattaa voimaan koko Jugoslaviaa koskevan aseiden ja sotatarvikkeiden vientikiellon,

ON MÄÄRITELLYT SEURAAVAN YHTEISEN KANNAN:

1. Euroopan unioni uskoo, että rauhan ja vakauden aikaansaamiseksi entisen Jugoslavian alueen väestölle ja ottaen erityisesti huomioon tarpeen varmistaa Bosniaan ja Hertsegovinaan sekä Kroatiaan rauhansopimuksen täytäntöönpanon aikana sijoitettujen kansainvälisten joukkojen ja siviilihenkilöstön turvallisuus senkin jälkeen, kun entisen Jugoslavian valtioita koskeva YK:n aseidenvientikielto poistetaan YK:n turvallisuusneuvoston päätöslauselman N:o 1021 mukaisesti, viejämaiden pidättyvyys aseiden viennissä on tarpeen.

2. Euroopan unionin neuvosto päättää sen vuoksi, että

i) sinä aikana, jona rauhansopimuksen täytäntöönpanojoukot (IFOR) ja YK:n väliaikainen hallinto Itä-Slavoniassa, Baranjassa ja Länsi-Sirmiumissa (UNTAES) ovat sijoitettuina, samoin kuin muiden operaatioiden, kuten kansainvälisten poliisijoukkojen (IPTF) toiminnan aikana, EU:n aseiden, ammusten ja sotatarvikkeiden vientikielto (1) pidetään voimassa Bosnian ja Hertsegovinan, Kroatian ja Jugoslavian liittotasavallan osalta.

Miinanraivaustoimintaan tarvittavien laitteiden kuljetukset eivät kuulu vientikiellon piiriin. Jäsenvaltiot ilmoittavat neuvostolle näistä kuljetuksista;

ii) jollei YK:n turvallisuusneuvoston päätöslauselman N:o 1021 määräyksistä (2) muuta johdu, Sloveniaa ja entistä Jugoslavian tasavaltaa Makedoniaa (EJTM) koskevat vientilupahakemukset käsitellään tapauskohtaisesti.

Tämä säännös annetaan edellyttäen, että jäsenvaltiot osoittavat pidättyvyyttä Sloveniaan ja entiseen Jugoslavian tasavaltaan Makedoniaan (EJTM) kohdistuvassa aseidenvientipolitiikassaan, joka pohjautuu yhteisiin aseiden vientiä koskeviin, Luxemburgissa 28 29 päivänä kesäkuuta 1991 pidetyn Eurooppa-neuvoston kokouksen ja Lissabonissa 26 27 päivänä kesäkuuta 1992 pidetyn Eurooppa-neuvoston kokouksen päätelmiin sisältyviin ehtoihin. Jäsenvaltiot ottavat myös huomioon Euroopan unionin tätä aluetta koskevan, ensisijaisesti alueen rauhoittamiseen ja vakauttamiseen pyrkivän politiikan tavoitteet, mukaan lukien tarve aseiden valvontaan ja vähentämiseen mahdollisimman alhaiselle tasolle sekä luottamusta lisäävät toimet;

iii) Euroopan unioni keskittää ponnistelunsa muiden maiden kannustamiseksi hyväksymään samanlaisen pidättyvän politiikan.

3. Tätä yhteistä kantaa tarkastellaan uudelleen ennen kuin IFORin ja UNTAESin joukot poistetaan.

4. Tämä yhteinen kanta tulee voimaan 13 päivänä maaliskuuta 1996.

5. Tämä yhteinen kanta julkaistaan Euroopan yhteisöjen virallisessa lehdessä.

Tehty Brysselissä 26 päivänä helmikuuta 1996.

Neuvoston puolesta

S. AGNELLI

Puheenjohtaja

(1) Edellä mainittu vientikielto koskee tappamiseen tarkoitettuja aseita ja niiden ammuksia, asealustoja, muita sotilaalliseen käyttöön tarkoitettuja alustoja ja niihin liittyviä varusteita, jotka luetellaan 8 9 päivänä heinäkuuta 1991 laaditussa EY:n vientikieltoluettelossa. Vientikielto koskee myös varaosia ja korjaustöitä, sotilasteknologian kuljetusta sekä ennen vientikiellon voimaantuloa tehtyjä sopimuksia.

(2) YK:n turvallisuusneuvoston päätöslauselman N:o 1021 1 kohdassa määrätään, että raskaiden aseiden (jotka määritellään rauhansopimuksessa) ja niiden ammusten, miinojen, sotilaskoneiden ja helikoptereiden toimittaminen on edelleen kielletty kaikkiin entisen Jugoslavian tasavaltoihin toisen yhdeksänkymmenen päivän ajan siitä, kun pääsihteerin selonteko rauhansopimuksen virallisesta allekirjoittamisesta on jätetty, sekä kunnes liitteessä 1 b tarkoitettu asevalvontasopimus on tullut voimaan. Kun pääsihteerin selonteko liitteen 1 b täytäntöönpanosta (alueellista vakauttamista koskeva sopimus), siten kuin sopimuspuolet ovat siitä sopineet, on jätetty, kaikki YK:n aseidenvientikieltoa koskevat säännökset lakkaavat olemasta voimassa, jollei turvallisuusneuvosto toisin päätä.